
<סדר היום:>
<אכיפה וטיפול בהפצת נפצים וחומרים האסורים לשימוש לקראת חג הפורים>
נכחו:

<חברי הוועדה:> 
יפעת שאשא ביטון – היו"ר
אורי מקלב
איילת נחמיאס ורבין

חברי הכנסת:
מסעוד גנאים
יגאל גואטה
<מוזמנים:> 
	ישראל משען
	–
	יו"ר הוועדה לצעצועים מסוכנים, משרד הכלכלה

	רותם זהבי
	–
	מנהל תחום בטיחות ארצי, משרד החינוך

	שבתי גרברציק
	–
	משטרת ישראל

	גיורא מלול
	–
	מעבדות באג"מ, המשרד לביטחון פנים

	יוני זייטק
	–
	רמ"ד רישוי, המשרד הביטחון פנים

	רחל גרייבין
	–
	ק' מניעה והסברה, מחלקת הנוער, משטרת ישראל, המשרד לביטחון פנים

	אורן בן שבת
	–
	סגן מנהל אגף א' ביטחון, משרד הביטחון

	ורד אורן
	–
	דוברות, מכון התקנים

	דליה ירום
	–
	מנהלת המעבדה לכימיה וטקסטיל, מכון תקנים

	אביטל אפל פנקס
	–
	דוברות מנהלת קשרי חוץ וממשל, בטרם - המרכז הלאומי לבריאות ובטיחות ילדים

	ענבל כץ
	–
	סטודנטית

	תמר אסייג
	–
	סטודנטית


<ייעוץ משפטי: >
שמרית שקד - גיטלין
<מנהלת הוועדה:>
תמי ברנע
<רישום פרלמנטרי:>
יעל, חבר המתרגמים
<אכיפה וטיפול בהפצת נפצים וחומרים האסורים לשימוש לקראת חג הפורים>
<היו"ר יפעת שאשא ביטון:>
בוקר טוב לכולם. ברשותכם אני פותחת את דיון הוועדה. נושא הדיון היום: אכיפה וטיפול בהפצת נפצים וחומרים האסורים לשימוש לקראת חג הפורים. נושא שהעלה חבר הכנסת אורי מקלב ואני מודה לו. זו לא הפעם הראשונה שהוא נותן דעתו גם בהקשר של פורים, קיימנו כבר דיון גם בנושא משחקי הלייזר למיניהם. הרעיון הוא באמת לראות איך אנחנו מעלים את הנושא הזה למודעות, בעיקר מנסים להגן על הילדים שלנו בכך שאנחנו נביא גם לידיעתם, גם לידיעת ההורים ובכלל לידיעת הציבור את הסכנות הטמונות בשימוש בצעצועים כאלה.

לפני שאנחנו פותחים את הדיון, יש איתנו אורחות ואורחים, סטודנטים לעבודה סוציאלית במכללת רופין, ברוכים הבאים, וכיף לראות אתכם כאן.

אנחנו נפתח את הדיון עם חבר הכנסת אורי מקלב, בבקשה.

<אורי מקלב (יהדות התורה):>
תודה רבה גברתי היושבת בראש. חברי חבר הכנסת. אני לא רוצה לומר שכמעט מדי שנה אנחנו מתכנסים בעניין הזה, אבל חשבתי שיש שנה אחת שכבר לא נצטרך לטפל בעניין. 

את ההשלכות של הנפצים וכל הדברים הנוספים, כל שנה מתווסף עוד מוצר חדש ומיוחד שמצליחים להביא אותו לארץ, מוצר אחד מסוכן, אחד למשנהו. כל שנה אנחנו עדים לפציעות רבות של רבים. זה ממש נורא, זה מגיע עד פגיעות של אצבעות קטועות, שריפות בתים, כוויות קשות מאוד ושונות בילדים. ממה שיש לארגונים שמטפלים בזה או לחדרי המיון, הם מדברים באמת בפציעות בסדר גודל גדול מאוד ובפציעות רבות מאוד שאנחנו מצווים וחייבים למנוע אותן. הטיפול בעניין הזה, צריך לטפל בשתי דרכים. דרך אחת, הראשונה, צריך להגיד שתי דרכים, בכל אופן האקדמיה, אני לא טועה - - -

<היו"ר יפעת שאשא ביטון:>
שתי דרכים, דרך אחת.

<אורי מקלב (יהדות התורה):>
דרך היא גם זכר וגם נקבה, אבל אני חושב שהאקדמיה קבעה בסוף דרך אחת. אז שתי דרכים. אבל האישה נקנית - - -

<קריאה:>
העיקר שהולכים בדרך.

<היו"ר יפעת שאשא ביטון:>
אה, אה, האישה נקנית, כבר מתחיל לא טוב. כן כבר לא נותן צידוק לזכר. 

<קריאה:>
במסכת קידושין.

<אורי מקלב (יהדות התורה):>
למה, זה לא ככה, צריך להשקיע בעניין הזה.

<קריאה:>
את המסכת הזאת כולם מכירים.

<היו"ר יפעת שאשא ביטון:>
כן, כל הגברים שולטים פה במסכת.

<קריאה:>
עכשיו לומדים את זה בדף היומי.

<היו"ר יפעת שאשא ביטון:>
חבר הכנסת אורי מקלב הוא האחרון שאפשר להאשים ב- - -.

<אורי מקלב (יהדות התורה):>
בכל אופן אנחנו נגיד בשתי דרכים. הדרך האחת היא למנוע את זה בכלל להגיע. אחרי זה שמגיע לדעת איך לאכוף את זה, את האנשים שנמצאים, את אלה שמתעסקים בזה, אלה שמכשילים את האנשים בזה, את אלה שמוכרים, בכלל החינוך.

אני בהחלט כאן שואל האם זו גזרת שמיים שהנפצים האלה יופצו, לא רק שזה לא מתמעט, זה הפוך. לצערי אי אפשר - - - 

<היו"ר יפעת שאשא ביטון:>
זה יצירתי יותר משנה לשנה.

<אורי מקלב (יהדות התורה):>
מה, זה מגיע דרך המנהרות, איך מגיעים הנפצים האלה בכמויות כאלה? לא מדובר בכמויות מזעריות, מדובר בכמויות ענק, מדובר על טונות - - -

<מסעוד גנאים (הרשימה המשותפת):>
אני אגיד מאיפה - - -

<אורי מקלב (יהדות התורה):>
אתה תיתן לי את הכתובות?

<מסעוד גנאים (הרשימה המשותפת):>
כן, יודע את המקורות.

<יגאל גואטה (ש"ס):>
נכנס אליך אחר כך.

<אורי מקלב (יהדות התורה):>
גם כשזה מגיע זה מגיע ממנהרות, אני לא חושב שזה צריך להגיע ממנהרות. יש דרכים שזה מגיע. השאלה, האם אי אפשר לעקור את הדבר מהשורש? האם אי אפשר להתגבר היום בהשקעה של ציר הזמן של היום, שהציר של הכנסת, שהנשק, העברה שמקשה יותר. היום הבדיקות יותר קשות, זה לא מה שהיה פעם שאולי היה אפשר. היום, לאור המצב הביטחוני, יש מעקב, יש אכיפה של דברים אחרים. השאלה, איך מצליחות להסתנן כמויות כאלה גדולות ולאחר כן, אם יודעים איפה קונים אז לא צריך להיות שאיש משטרה יגיע למקורות האלה. יש מקור אחד, מקור שניים, מקור שלוש ומגיעים למקומות האלה. מעבר לכך, אני רואה שמשרד החינוך נמצא פה, אני מקווה שהפרוספקט הזה של משרד הכלכלה, הוא יפה, הוא יפה מאוד. אני חושב - - - 

<מסעוד גנאים (הרשימה המשותפת):>
גם משרד החינוך.

<יגאל גואטה (ש"ס):>
שילוב, חינוך וכלכלה, כן.

<אורי מקלב (יהדות התורה):>
גם משרד החינוך, פשוט ראיתי בסוף שהיה כאן משרד הכלכלה. בכל אופן, אני רואה שגם משטרת ישראל שותפה במשהו, בטלפון.

אנחנו רוצים לשמוע מה היה עד היום ומה יעשה לקראת פורים. אני רק רוצה להגיד לך, כשאני קיבלתי, גם מהורים וגם ממחנכים, שהשנה השוק מוצף עם החומרים האלה, הם הרבה יותר קשים, הם בעוצמה הרבה יותר גדולה ממה שהיה בשנים קודמות, אני לא יודע להגיד כן או לא, אני גם לא מבין בזה. השוק השנה הוא עם צעצועים הרבה יותר מסוכנים, הרבה פחות בטיחותיים – זה יכול להישרף בכיס, הוא נשרף, הוא מבעיר אש, הוא פוצע הרבה יותר חזק, הוא בעוצמה הרבה יותר חזקה. לכן, אנחנו צריכים לפעול בעניין הזה ביתר שאת. תודה רבה.

<היו"ר יפעת שאשא ביטון:>
תודה רבה חבר הכנסת אורי מקלב. 

לפני שאני אעביר את רשות הדיבור למשרד הכלכלה ולאחר מכן לחבר הכנסת יגאל גואטה, השוק אכן מוצף ואנחנו לא נצליח להעלים את זה, זה גם בסדר, זה חלק מהחגיגה. יכול מאוד להיות שבתהליך של מודעות של שימוש נכון בנפצים ובכל האביזרים האחרים, אני גם יודעת שזה הולך ומשתכלל כל שנה, אז אולי נצליח למזער את הנזקים. לצד אותם כל הנפצים המאושרים, לצורך העניין כל השומשומים למיניהם והאחרים. אתה צוחק, את בטח מכיר, נכנסים גם הרבה מאוד מוצרים שהם לא עברו בדיקות תקן והם ככה פיראטיים. 
רציתי לשאול, א', איך אנחנו באמת יכולים למגר את התופעה של הסתננות של חומרים כאלה, או אביזרים כאלה לתוך שטח מדינת ישראל, זה לא מגיע בבודדת. לצורך העניין, משיגים את זה גם דרך E-bay וכל מיני כאלה. לרוב זה מגיע במשלוחים של חברות. אגב, כל ילד יודע איפה קונים וגם לא צריך חכמה גדולה בשביל זה, זה פשוט נמצא ונגיש בכל חנות משחקים ואפילו בכל פיצוציה. בכל מכלת אתה רואה את הקופסה, זה כמו מסטיקים אז מופיעים כל הקפצונים למיניהם. זאת אומרת, זה מאוד מאוד נגיש. השאלה כמו שאמרתי, פעם אחת, איך אנחנו מטפלים באביזרים הפיראטיים? פעם שנייה, משרד החינוך, אחר כך אני אשמח שיתייחס לגבי האיסור והאכיפה של הבאת נפצים ודברים כאלה לתוך בית הספר. בבקשה משרד הכלכלה.
<ישראל משען:>
בוקר טוב לכולכם. לי קוראים ישראל משען והתפקיד שלי הוא יושב ראש הוועדה לצעצועים מסוכנים במשרד הכלכלה. הוועדה מורכבת מגופים נוספים: משטרה, משרד החינוך, מכון התקנים והכול. אנחנו יושבים על מדוכה הרבה מאוד שנים בוועדות האלה. אני מלווה את הנושא הרבה שנים. אני שומע פה 'מוצף לא מוצף' - - -

<היו"ר יפעת שאשא ביטון:>
מוצף.

<ישראל משען:>
לא. אני לא כל כך בטוח. מה שהיה לפני שנים זה לא מה שיש היום. כמובן שהדברים היום הרבה יותר מסוכנים, דברים יותר משוכללים. משקיעים בנפצים ובחזיזים יותר חומר של אבקת שרפה. אחרי זה אם המשטרה - - - 

<היו"ר יפעת שאשא ביטון:>
הופכים את זה ליותר אטרקטיבי לילדים.

<ישראל משען:>
מה שאנחנו עושים, אנחנו נוהגים יחד עם משטרת ישראל, קרוב לחודש לפני פורים ביקורות בכל חלקי הארץ. מבקרים בכל המקומות, מתמקדים יותר בהסברה. הסברה שאני מדבר, זו השנה ה-12 שאנחנו מפיצים את העלונים האלה. העלונים הללו מגיעים לבתי הספר באמצעות משרד החינוך, גם רותם יספר לנו איך הם מגיעים. אנחנו למדנו, לפחות מהרושם שלנו יחד עם המשטרה, שבעסקים מוסדרים אנחנו לא מוצאים את הדברים הללו. את אמרת שזה נכנס למכולת, לא מוצא - - -

<היו"ר יפעת שאשא ביטון:>
לא מוצא מה, פיראטי או לא מוצא - - -

<ישראל משען:>
לא ב- - - 

<היו"ר יפעת שאשא ביטון:>

בוא, אני מוכנה לצאת אתך בסוף הדיון, נעשה פה סיור בירושלים. אני אומרת לך שזה נגיש, הם כבר לא אדומים ובולטים כולם, חלק בלבן, חלק - - -

<ישראל משען:>
אני מרים את הכפפה ואני מוכן ללכת אתך ולראות שזה לא מדויק.

<היו"ר יפעת שאשא ביטון:>
מסעוד גנאים יתקזז אתי ואנחנו נלך לסיור בירושלים לראות כמה נגישים הנפצים.

<אורי מקלב (יהדות התורה):>
לא, אם זה הרציניות, הרציניות לא נמצאות על המדף, הם מכל מיני מחסנים.

<ישראל משען:>
איך הדברים האלה מופצים, לצערי אנחנו מוצאים את זה בשווקים. אנחנו מוצאים את זה במקומות, אנחנו מוצאים את זה על ידי ילדים ונערים שמגיעים עם תרמילים ומוכרים לילדים. 

<היו"ר יפעת שאשא ביטון:>
נכון, נכון, זה הפיראטיים.

<ישראל משען:>
אנחנו מוצאים את זה אצל כל מיני רוכלים שמגיעים - - -

<יגאל גואטה (ש"ס):>
אבל הילדים האלה תמיד מקבלים מאיזה אחד מרכזי בשכונה, לו יש סוכנים.

<ישראל משען:>
אני לא יודע אם אתה ירושלמי, אבל היה לנו אחד כזה בשוק מחנה יהודה שהוא כבר - - - 

<יגאל גואטה (ש"ס):>
אני לא ממחנה יהודה, אני מפרדס כץ, זה בסדר.

<ישראל משען:>
גם שמה, בפרדס כץ אותו סיפור.

<היו"ר יפעת שאשא ביטון:>
הרעיון הוא שזה נכנס לארץ בצורה מסוימת.

<ישראל משען:>
אני אסביר. מה שאנחנו רואים, אנחנו רואים רוכלים שמגיעים עם מכוניות ומוכרים מתוך מכוניות בקרבת בתי הספר, בתי כנסת, ישיבות – אלו כל המקומות הקריטיים של השימוש בצעצועים המסוכנים. 

איך נכנס לארץ, כמו כל דבר אחר שמוברח למדינה. אתה לא יכול לסגור את הנמלים, אני לא יודע, יש פה איש המכס שהוא יספר לנו איך בדיוק בודקים. כל מכולה וכל יבואן צעצועים מקבל רישיון ייבוא. ברישיון ייבוא הוא צריך להצהיר, אני לא צריך לגזול את דבריו של איש המכס שיסביר לנו. יש שקיפות לכל מכולה שנכנסת. 
היה לנו מקרה לפני חצי שנה יחד עם המשטרה. מישהו הביא שתי מכולות לקריסמס, בובות. היה לנו מידע, בתוך שתי המכולות האלה מצאנו חזיזים, מצאנו כל זה. יחד עם המשטרה החרמנו את הכול. 
איך ממגרים את הדבר הזה, כדי למגר את הדבר הזה צריך להעניש. לצערי, העונש הוא לא גבוה. מונח על שולחן הכנסת היום לקריאה שנייה או שלישית חוק צעצועים מסוכנים. בחוק הקנס צריך להגיע ל-230 אלף שקל. היום הקנס הוא 30 שקל או שנת מאסר. בחוק החדש, בעזרת ה', שאנחנו נצליח להעביר אותו עד פורים הבא, הקנס יהיה 230 אלף שקל, שלוש שנות מאסר.

<היו"ר יפעת שאשא ביטון:>
זה נמצא בקריאה שנייה ושלישית?

<ישראל משען:>
זה נמצא בקריאה שנייה, את הראשונה הוא עבר. עכשיו זה חזר לוועדת הכלכלה, אני לא יודע על שום מה זה מתעכב.

<היו"ר יפעת שאשא ביטון:>
זו הצעה ממשלתית?

<ישראל משען:>
כן, כן. 

<היו"ר יפעת שאשא ביטון:>
צריך לבדוק את הסטטוס שלה. לעלות את הקנס בעצם.

<יגאל גואטה (ש"ס):>
מה בעצם היא אומרת?

<ישראל משען:>
ברגע שהקנסות יהיו גבוהים ובתי המשפט, ששם לא השליטה שלנו, יקנסו את האנשים שתופסים - - -

<אורי מקלב (יהדות התורה):>
אם אני לא טועה, יש שם גם קנסות מנהליים.

<ישראל משען:>
אין מנהליים. זה פלילי.

<אורי מקלב (יהדות התורה):>
בחוק החדש?
 <ישראל משען:>
אה, בחוק החדש כן. בחוק החדש מדברים על קנסות מנהליים ודברים כאלה. כיום זה פלילי וזה מגיע ל-30 אלף או לשנת מאסר. כמובן, כאשר בית משפט יפסוק קנסות גבוהים או יעניש אנשים בצורה דרמטית והיה לזה פרסום נאות, אני חושב שזה יהיה מרתיע - - - 

<יגאל גואטה (ש"ס):>
מה הקנס המוצע, 30 אלף?
<ישראל משען:>
היום זה מגיע ל-23,900 או שנת מאסר. המוצע זה 230 אלף או שלוש שנים מאסר.

<היו"ר יפעת שאשא ביטון:>
מצוין.

<אורי מקלב (יהדות התורה):>
אני חושב שיש בררת קנס.

<ישראל משען:>
משרד הכלכלה ביחד עם המשטרה מטפל בעסקים, הוא לא מטפל באזרחים - - -

<יגאל גואטה (ש"ס):>
למה לא שלילת רישיון?

<ישראל משען:>
זה בחוק, זה הכנסת לא אני.

<היו"ר יפעת שאשא ביטון:>
יש פה הצעת חוק שמאוד מחמירה, בואו, אפשר לעשות את זה ככה - - -

<ישראל משען:>
משרד הכלכלה יחד עם המשטרה מטפל עכשיו בעסקים, כל מהלך עסקי. אני לא מדבר על נערים, עם נערים המשטרה מטפלת ועם כל הילדים, היא מטפלת בכל הדברים האלה. כמובן שכולנו משתדלים למגר את זה, זה תלוי מאוד במידע שאנחנו מקבלים. אנחנו גם שותפים למידע שמגיע למשטרה, ל-106 לרשויות, זה מתנקז במוקד אצלנו ומשתדלים להגיע לכל מקום. להגיד שיש פקח על כל חנות, אין. יש לנו עסקים יותר יפים, ההסברה היא הכי חשובה.
<היו"ר יפעת שאשא ביטון:>
או.קיי. אני אשמח עם ההסברה. אני רואה שזה יצא בינואר 2016- - - 

<ישראל משען:>
בכל שנה זה יוצא בינואר.

<היו"ר יפעת שאשא ביטון:>
לנסות לעשות את זה או פעמיים כדי שגם לקראת פורים זה יעלה למודעות, או פשוט מלכתחילה לכוון את זה לתקופה של לפני פורים, כדי שתהייה לזה אפקטיביות מידית ואז אנחנו נוכל להרוויח את זה. תודה רבה.

<אורי מקלב (יהדות התורה):>
עוד תוספת, הוא אמר שהוא חלק עלי שהשנה יש יותר. אתה אומר שהשנה יש פחות אתה לא הסברת.

<ישראל משען:>
מהניסיון שלנו בחודש האחרון, אנחנו לא מוצאים את זה. הייתה לנו בעיה בהר הבית שאני לא רוצה להיכנס לזה.

<היו"ר יפעת שאשא ביטון:>
שוב, הוא מדבר רק על הפיראטיים.

<אורי מקלב (יהדות התורה):>
כן, בגלל שאתם לא נמצאים אתם לא תפסתם ולכן יש יותר. אם הייתם תופסים יותר באמת היה פחות. 

<ישראל משען:>
אני לא רוצה לקחת את כבודם של המשטרה.

<אורי מקלב (יהדות התורה):>
אתם צריכים להביא את הכתובות, מי שמטפל זו המשטרה.

<היו"ר יפעת שאשא ביטון:>
חבר הכנסת יגאל גואטה ואחר כך נציגת משרד החינוך, בבקשה.

<יגאל גואטה (ש"ס):>
תודה, בוקר טוב לכולם. ברשות היושבת ראש, אני חושב שאנחנו טועים בשני נושאים בסיסיים. אחת, גם העלון הזה נראה כמו מסיבת פורים עם צבעים יפים, וקוראים לזה "צעצועים מסוכנים" – זה לא צעצועים, זה מטעני חבלה וצריך להתייחס לזה כך. אלו ממש מטעני חבלה. אני מתעסק שנים רבות בצעצועים, אלו ממש מטעני חבלה, זה לא משחקי ילדים. לפי דעתי, חוץ מהקפצונים והפיקות, גם בזה יש בעיה- - -

<קריאה:>
אבל הם חוקיים.

<יגאל גואטה (ש"ס):>
נכון. נכון, הם חוקיים - - -

<אורי מקלב (יהדות התורה):>
אבל לא כולם בתקן. לא כולם בתקן, גם באלה יש כאלה שהם - - - 

<יגאל גואטה (ש"ס):>
בדיוק, גם באלה החוקיים יש בעיה, אלה שמביאים את החוקיים בלי תקן. פה אני רוצה לנגוע בנושא הבסיסי השני שלפי דעתי אנחנו טועים בו.

ידידי ממשרד הכלכלה אמר שאין לנו מספיק פקחים שיסתובבו בחנויות - - -

<ישראל משען:>
לא. אני אמרתי - - -

<היו"ר יפעת שאשא ביטון:>
הוא אמר שאין פקח על כל חנות.

<ישראל משען:>
אמרתי שאין פקח על כל חנות.

<יגאל גואטה (ש"ס):>
בסדר, זה אותו דבר, זו המשמעות, אין מספיק פקחים שיסתובבו בכל החנויות. אולי לקחת את הפקחים האלה חמישה חודשים לפני זה ולשים אותם בנמל כשמגיעים הקונטיינרים. הרי זה מתפרס ל-15 אלף חנויות במדינת ישראל, אבל כשזה מגיע לנמל זה לא מגיע ל-15 אלף קונטיינרים. אולי מדובר ב-300 קונטיינרים. פשוט לבדוק קונטיינר, קונטיינר, קונטיינר, קונטיינר – משם מתחילה המחלה. המחלה לא מתחילה פה, המחלה מתחילה שם בנמל כשהקונטיינר מגיע. כשבודקים אותו גם מכון התקנים וגם המכס וגם, וגם, וגם. אני אומר לכם שגם יבואנים מעבירים קונטיינרים של נפצים מסוכנים בצורות כאלה ואחרות, או.קיי, ואני לא רוצה להרחיב פה את הדיבור על זה. 
אני חושב שמשרד הכלכלה וכל מי שנוגע בנושא הזה, צריך לאחד את כל הכוחות ארבעה חודשים לפני הזמן. לא עכשיו, ארבעה חודשים לפני פורים כשקונטיינרים מגיעים לארץ, פשוט לשבת קונטיינר, קונטיינר ולשלול. אני לא יודע איך לעשות את זה בצורה חוקית, אולי צריך להגיש הצעת חוק פרטית לשלול רישיון של ייבואן שמביא כאלה דברים. אבל, זה פשוט סוגים של מטעני חבלה, במפורש.

מעבר לזה שזה מסוכן לילד בעצמו ומסוכן לסובבים אותו, אני עובר ברחוב בפרדס כץ ואני רואה ילד שרואה בנאדם מבוגר בגיל 80 והוא אומר: 'וואלה, בוא נעשה עליו בדיחה'. תק, זורק לו ליד הרגל ואותו בנאדם בן 80 עוד שנייה מקבל התקפת לב, ממש עוד שנייה התקפת לב. אגב, אצלנו בבית הכנסת יש הוראה חד-משמעית, 'אין נפצים בבית הכנסת', חד-משמעית. הנזק שהם עושים בקולות הנפץ, שלשום דיברתי עם חבר בטלפון, אני שומע כל הזמן נביחות אצלו בבית. אני אומר לו: 'תגיד לי, מה זה הכלב הזה שנובח אצלך כל הזמן בבית, מה קרה?'. הוא אומר לי: 'אתה לא מבין. איך שמגיע פורים הוא חודש ימים נובח. הוא שומע נפצים הוא משתולל' - - 

<ישראל משען:>
זיקוקים.

<יגאל גואטה (ש"ס):>
זיקוקים, נפצים, לא יודע מה.

<ישראל משען:>
כלב פוחד מזיקוקים.

<יגאל גואטה (ש"ס):>
הוא אומר לי: 'לפעמים אני לא שומע את זה, הכלב שומע את זה והוא כל היום נובח, נובח, נובח'. בקיצור, נהייה פה מצב שכל הסביבה ניזוקה מהסיפור הזה. 
נכון שמשרד החינוך צריך לטפל בזה, אבל משרד החינוך זה כבר שלב מאוחר, ההסברה זה זמן יותר מאוחר. באמת אני חושב שצריך לאגד את כל המשאבים על הקטע של ייבוא, שם לעצור את זה מבחינת המכס, מבחינת משרד הכלכלה, פקחים, משטרה וכל מה שלא יהיה. פשוט בצורה הכי חמורה להעניש את היבואנים האלה. היום, כפי שאמרה היושבת ראש, באמת כמעט בכל מקום שאתה הולך אתה רואה, לא מטעני חבלה מהסוג שאנחנו רואים פה כמו כוורת זיקוקי דינור שזה משה משוגע לגמרי. בשנה שעברה שמעתי שילד בפרדס כץ התפוצץ לו באוטו דבר כזה, לקח לו את כל האצבעות. התפוצץ לו באוטו, לא יודע באיזה צורה, אבל הכוורת הזאת זה משהו נורא ואיום, זה ממש מטען חבלה.
<אורי מקלב (יהדות התורה):>
דרך אגב, משתמשים בזה היום נגד שוטרים, אתה רואה את זה כשמשתמשים בזה. יש לזה הרבה שימושים. רב-שימושי.
<יגאל גואטה (ש"ס):>
יכול להיות שבאמת צריך להכניס כתבי אישום ליבואנים האלה , בסופו יום זה מגיע גם לאיזה גופים עוינים שמשתמשים בזה נגדנו, אני לא יודע.

אני אומר שוב פעם, צריך להתחיל את זה ממש ארבעה-חמישה חודשים ביבוא, בנמל, שם לקחת את הפקחים שאמורים להסתובב בחנויות ולשים אותם בנמל לבדוק קונטיינר-קונטיינר. תודה רבה.

<היו"ר יפעת שאשא ביטון:>
תודה רבה חבר הכנסת יגאל גואטה.

<ישראל משען:>
אני רוצה לחדד, אני רוצה לדייק. אנחנו פועלים כל השנה בנושא של הייבוא עם יבואני הצעצועים. כל ייבואן צעצוע מקבל רישיון ליבוא. זה נבדק במכס וזה נבדק היטב היטב - - -

<יגאל גואטה (ש"ס):>
אתה יודע שאמרתי קודם שאני לא רוצה להרחיב את הנושא, אתה בטוח רוצה לסחוף אותי לשם. אני אומר לך, אני בענף הזה 30 שנה. צעצועים, יבואנים מביאים מה שהם רוצים, או.קיי, אתה רוצה שאני אביא לך אותם?

<היו"ר יפעת שאשא ביטון:>
לא צריך לצעוק, חבר הכנסת יגאל - - -

<יגאל גואטה (ש"ס):>
לא. לא, זה הקול שלי. את רוצה שאראה לך מה זה לצעוק?

<ישראל משען:>
צריך להיות הגון, הם עושים עבודה טובה.

<יגאל גואטה (ש"ס):>
הכל בסדר וכולם עושים עבודה טובה ואני אומר לך שהם מכניסים לארץ כל מה שהם רוצים, בתשלום, בככה, בככה, ובככה וככה.

<היו"ר יפעת שאשא ביטון:>
שוב אני רוצה להדגיש, אני אמרתי את זה גם בראשית דבריי. יותר קל לעקוב אחרי יבואנים לצורך העניין, בסדר, כי אנחנו יודעים מי הם, אנחנו יודעים מתי הם מייבאים - - -
<אורי מקלב (יהדות התורה):>
זה המקור. 

<יגאל גואטה (ש"ס):>
שם לגדוע את זה.

<היו"ר יפעת שאשא ביטון:>
שנייה. שם קל לנו לפקח. אני מצפה שבאמת נהייה עם היד על הדופק לקראת פורים, לצורך העניין לגבי מה שהם מייבאים. אבל, אני חושבת שהבעיה שלנו היא עוד יותר גדולה בזה שיש ייבוא פיראטי, לא של ייבואי צעצועים, של אנשים פרטיים אחרים, אותם אנשים - - - 

<יגאל גואטה (ש"ס):>
כן, אבל זה לא כמויות, זה בשוליים. הכמויות הגדולות זה בקונטיינרים. 

<היו"ר יפעת שאשא ביטון:>
הם מזמינים את זה בקונטיינר - - -

<יגאל גואטה (ש"ס):>
קונטיינר, פיראטי?

<היו"ר יפעת שאשא ביטון:>
הם מביאים בקונטיינר, בוודאי.

<שבתי גרברציק:>
לא בקונטיינר שלם תכף הוא יסביר לך איך בקונטיינר של כלי בית למשל מייבאים. בקונטיינר נשאר מטר פנוי - - -

<יגאל גואטה (ש"ס):>
או.קיי, את זה אני מכיר. אבל, שוב פעם, קונטיינר לא ב-E-bay בקונטיינר. לכן אני אומר ששלושה חודשים לפני הזמן, תאמיני לי, אני יכול להגיד בדיוק מתי מתחיל התאריך שהנפצים מתחילים להגיע מסין ומאיים. אני אמרתי לך שאני מתעסק בזה 30 שנה. בדיוק מתי הנפצים - - -

<אורי מקלב (יהדות התורה):>
זה העיסוק - - -

<יגאל גואטה (ש"ס):>
מה, אתה רוצה שאני אגיד לך פה ליד כולם שאני מקבל טלפונים מאנשים: 'שלום, יש לך קונטיינר בדרך, יש לי מישהו שיכול לדאוג שזה לא יעבור בדיקה'. מה, אנחנו לא בת יענה ולא - - - 

<אורי מקלב (יהדות התורה):>
היושבת ראש, אולי יש במשרד הכלכלה נתונים כמה הם באמת אכפו, כמה הם תפסו. שיביא את הדברים האלה.

<יגאל גואטה (ש"ס):>
אני אומר לך, במתכונת הזאת יהיה קשה מאוד. אבל, אם ייקחו את כל הפקחים - - -

<היו"ר יפעת שאשא ביטון:>
חבר הכנסת יגאל גואטה, תן רגע להשיב. אני חושבת שחבר הכנסת אורי מקלב שאל שאלה חשובה. יש לנו באמת נתונים לגבי - - - 

<ישראל משען:>
לגבי השנה האחרונה. לגבי השנה האחרונה אני מדבר שבועיים-שלושה לפני פורים, ביקרנו בקרוב ל-250 עסקים בכל הארץ, פקחים יחד עם תחנות המשטרה. במשטרה משקיעים המון זמן, אני יודע. נתפסו אצלנו המון כלים שהם דומים לנשק אמתי, אולי לא מודעים לזה. כל הטרנד הזה, כל ארספוד, טלבולד - - -

<יגאל גואטה (ש"ס):>
האקדחים עם הכדורים הצהובים האלה. זה מוציא עין בשנייה.

<ישראל משען:>
המתכת, הרוגטקות, - - - 

<אורי מקלב (יהדות התורה):>
מול הכמות שאתם יודעים, מה הכמות, כמה נתפסו, אנחנו קצת עומדים, פיראטי זה נראה לי. במבחן התוצאה אתם נכשלתם.
<היו"ר יפעת שאשא ביטון:>
אנחנו נדרוש אחר כך אכיפה מוגברת.

<יגאל גואטה (ש"ס):>
אבל בנמל - - -

<היו"ר יפעת שאשא ביטון:>
אי אפשר לנהל כך את הדיון כשכולם מדברים.

<ישראל משען:>
נתונים מדויקים אנחנו נקבל לקראת סוף פורים, אנחנו נדע בדיוק מה יש אצלנו. 

<יגאל גואטה (ש"ס):>
מכסים משנה שעברה יש לנו?
<ישראל משען:>
בוודאי שיש.

<יגאל גואטה (ש"ס):>
עד רבה. ספר.

<ישראל משען:>
אנחנו תפסנו קרוב לשניים-שלושה קונטיינרים שיש בהם צעצועים מסוכנים - - -

<יגאל גואטה (ש"ס):>
כמה לפי הערכתכם נכנסו לפה? מתוך הכמה שכן נכנסו ולא תפסתם.

<ישראל משען:>
אני לא יודע. אני לא יכול להגיד לך. איך אמרה היושבת ראש, כל הפיראטים וכל הדברים האלה, חבר'ה זה לא פשוט, זה הברחות זה - - -

<היו"ר יפעת שאשא ביטון:>
זה לא פשוט. חברת הכנסת איילת נחמיאס.

<איילת נחמיאס ורבין (המחנה הציוני):>
אני מצטערת, הזעיקו אותי לדיון אחר, סליחה.

<היו"ר יפעת שאשא ביטון:>
אני רוצה לומר משהו קונקרטי, באמת אנחנו לא נפתור כרגע את כל הסוגיה של האכיפה וכדומה, אנחנו שבוע לפני פורים. אנחנו כן נבקש את זה כדי להכין את עצמנו לפחות לשנה הבאה. אנחנו נוציא מפה הנחיות מאוד ברורות. אבל, בשבוע הבא פורים והשאלה היום, כאן ועכשיו, איך אנחנו יכולים למנוע או למזער פגיעות של ילדים בשימוש בנפצים. בעיניי זאת המטרה, מטרה שהיא ישימה וריאלית כי אחרת אנחנו מנהלים דיון שהוא לא רלוונטי, לצורך העניין, לשבוע הקרוב. חלילה, זה מבלי להמעיט בדברים שאתה אומר, נהפוך הוא, אנחנו ניקח אותם ברצינות כדי שתהייה הערכות מסודרת - - -

<יגאל גואטה (ש"ס):>
כדי שבשנה הבאה נמצא ש - - -

<היו"ר יפעת שאשא ביטון:>
בדיוק.

<יגאל גואטה (ש"ס):>
מטפלים בחולה.

<היו"ר יפעת שאשא ביטון:>
בדיוק. 

ברשותכם אני כן רוצה לעבור לנציגת משרד החינוך ואחר כך נציגי "בטרם"" וחבר הכנסת מסעוד גנאים, כשתרצה לדבר בשמחה, תסמן לי.

משרד החינוך, בבקשה. 

<רותם זהבי:>
יש נציג.

<היו"ר יפעת שאשא ביטון:>
נציג, סליחה.

<רותם זהבי:>
משרד החינוך הוציא לאורך כל השנים - - -
<יגאל גואטה (ש"ס):>
שם, תפקיד?
<היו"ר יפעת שאשא ביטון:>
רותם זהבי.

<רותם זהבי:>
רותם זהבי, אני מנהל בטיחות ארצי במשרד החינוך. נעים מאוד.

למשרד החינוך יש לו הנחיות מאוד מאוד ברורות לאורך כל השנה, לקראת החגים וחג הפורים הוא מוציא הנחיות. זה מאוד ברור גם למנהלי בתי ספר מה מותר להם ומה אסור להם. בכל זאת אנחנו מדגישים ואנחנו גם מעדכנים את זה מעת לעת. במידה ויש איזה אמצעים מסוכנים שקיימים וכו', אנחנו מדגישים את העניין הזה. אנחנו גם מחלקים את הפלקטים ואת העלונים שאנחנו עושים יחד עם משרד הכלכלה גם לבתי ספר, כולל פלקטים, כולל עלונים.
אנחנו בהחלט - - - 

<מסעוד גנאים (הרשימה המשותפת):>
את העלונים האלה יש בערבית לבתי ספר ערביים?

<רותם זהבי:>
כן.

<מסעוד גנאים (הרשימה המשותפת):>
יש?

<רותם זהבי:>
כן.

דרך אגב, זה לא רק בפורים, גם ברמדאן אנחנו מדגישים את העניין הזה למגזר. כמו שזה רלוונטי למגזר היהודי בפורים כך זה גם רלוונטי למגזר הערבי ברמדאן. זהו, הנושא הזה מאוד מאוד מקפידים עליו. 

ההנחיות שלנו מגיעות, פעם אחת דרך משרד החינוך. פעם שנייה דרך הרשויות כי יש לנו נציגים ברשויות שגם עובדים מול בתי הספר. הנושא הזה עוטף את בתי הספר בעניין כולל מנהלי בתי ספר שעומדים ומסבירים בדיוק, גם למורים וגם לתלמידים, מה מותר ומה אסור ואוכפים את זה.

אני חושב שהבעיה היא לאו דווקא בתוך בתי הספר. הבעיה באמת כשהילדים יוצאים החוצה לרחוב, למגרשי המשחקים, לכל מיני מקומות שאין בקרה ואין פיקוח ושם הכול חוגג. מה שאמר פה חבר הכנסת זה נכון. 

<היו"ר יפעת שאשא ביטון:>
במחילה, אני ככה רוצה לומר משהו לגבי חוזרי מנכ"ל. אני יודעת שזה מופיע ואני יודעת שחל באמת איסור להביא נפצים וחומרים מסוכנים לבתי הספר. אבל, הרבה פעמים יוצא שהחוזר הוא מבחינת המלצה. זאת אומרת, חשוב לי לדעת עד כמה באמת העניין הזה נאכף בתוך שטחי בתי הספר. זאת אומרת, אם אני ארד בפורים לבתי הספר השונים ואבקר, האם אני אראה תופעות של נפצים? אתה יודע, מחולקים פנימה לתוך - - -

<רותם זהבי:>
את מדברת על 2 מיליון תלמידים, את מדברת על 4,000 בתי ספר - - -

<היו"ר יפעת שאשא ביטון:>
אבל אני מדברת על מנהל בכל בית ספר שבהחלט יכול לאכוף את זה. זאת אומרת, זה לא בשמיים.

<רותם זהבי:>
בוודאי שהוא יכול לאכוף. כשהוא עושה מסיבת פורים הוא מתדרך לפני זה את הילדים, את המורים, הוא מדריך אותם מה מותר, מה אסור.

<היו"ר יפעת שאשא ביטון:>
יש סנקציות?

<רותם זהבי:>
יש הרבה מאוד אלמנטים של בטיחות שקושרים במסיבה, זה לא רק העניין הזה. יש פה עניין של איזה סוג של תחפושות, מה מותר מה אסור, איך מנהלים את המסיבה הזאת. המנהלים עושים את זה לאורך כל השנה - - - 

<היו"ר יפעת שאשא ביטון:>
יש שיח עם התלמידים? כי בעצם השיח עם התלמידים לא משאיר את זה רק במעגל התוך בית ספרי, אלא הוא יכול לתרום מבחינת ההסברה והמודעות גם למה שקורה בשעות שלאחר הלימודים.

<רותם זהבי:>
בהחלט.

<היו"ר יפעת שאשא ביטון:>
תודה רבה. נציגת "בטרם". אני אשמח גם לנתונים וגם למידע שיש ברשותכם. ספרי לנו קצת על ההסברה שתפרוץ היום בערב, נכון? 

<אביטל אופל פנקס:>
נכון.

<היו"ר יפעת שאשא ביטון:>
בבקשה.

<אביטל אופל פנקס:>
קודם כל אני אתחיל ואומר שאני מאוד מזדהה עם האמירה שאמר חבר הכנסת גואטה, באמת השם צעצועים מסוכנים מאוד מאוד מטעה. מדובר בחומרי נפץ לכל עניין ודבר והוא עדיין נתפס בידי הרבה, ההורים אפילו, לפעמים אני שומעת אבות: 'זה משחק ואפילו כמשחק לגיטימי ומהנה' – זה משהו שצריך למגר, כי הרבה מהמשחק הזה הוא ממש בחסות, אפילו בחסות ההורים. 

אני אפתח בנתונים ואומר שיש בעיתיות בנתונים מבחינת היקף הבעיה, באמת לדעת כמה ילדים נפגעים, כי כשבאים לבתי החולים יהיה כתוב בטפסים שמדובר בחתך או בדקירה, אולי יגידו שמודבר שיש קטיעת אצבעות או פגיעה בראיה, אבל לא יגידו מה המוצר המעורב.

אנחנו בארגון בטרם, נכון היום בעצם פועלים ב-9 בתי חולים ששם הכנסנו שדות נוספים של מידע. זה רק 9 בתי חולים מתוך קרוב ל-30 בתי חולים. באותם בתי חולים אנחנו יכולים להגיד, באותן פגיעות, לתת איזה מדגם מאוד מאוד יפה, מאוד גדול ואנחנו יכולים לאפיין - - -

<היו"ר יפעת שאשא ביטון:>
לשייך את זה לסוג הזה.

<אביטל אופל פנקס:>
נכון. לדבר באחוזים. כל מספר שאני אגיד פה, אני חייבת להגיד, זה מספר חסר של ההיפגעויות.

יש לנו באמת שני מקורות מידע שאנחנו ניתחנו, גם מחדרי מיון, סליחה, ב-10 בתי חולים בין 2010 ל-2014. שם היו לנו 102 מקרים שתועדו. יש לנו גם מאגר תקשורת שבו אנחנו אוספים, לרוב במאגר תקשורת מדובר בהיפגעות יותר קשה שהתקשורת מדווחת עליה. שם היה מדובר על 143 ילדים שנפגעו בין 2008 ל-2013. 
מה שאנחנו רואים מהמדגם הזה כשניתחנו אותו, באמת לקראת פורים אנחנו באמת מדברים על פי שתיים וחצי ילדים שנפגעים עקב צעצועים מסוכנים. 90% מהם בנים – זה לא מפתיע. כאשר קבוצת הגיל הכי משמעותית באופן ניכר היא קבוצת הגיל של 10 עד 14. מלבד זאת, מנגנוני ההיפגעות השכיחים ביותר זה עצם כוויות. מעל ממחצית הילדים שאושפזו או שהגיעו לחדרי מיון הגיעו לחדרי מיון עקב כוויות. השאר, מדובר בחתכים, בחבלות מאוד מאוד קשות. כמו שנאמר פה, אנחנו רואים מקרים מאוד קשים ואפילו ילדים שאיבדו חמש אצבעות, אנחנו רואים פגיעה מאוד קשה בראיה עקב המשחק עם חומר הנפץ הזה. 
אגב, רק עכשיו, עוד מעט אני אספר על הסרטון שאנחנו מעלים ביחד עם משרד הכלכלה הערב - - -

<היו"ר יפעת שאשא ביטון:>
חבל שלא הבאת. היינו זוכים לראות אותו ראשונים.

<אביטל אופל פנקס:>
ערוץ 2 יעשה היום השקה של זה. אני תכף אספר על זה. אני מאוד מאוד ממליצה לראות חדשות ערוץ 2 היום.

באמת לקראת פורים אנחנו בקשר עם בתי חולים שמרימים לנו טלפון, שניים רק ביומיים אחרונים: שלושה ילדים שנפגעו מנפצים וחזיזים, ואנחנו לא שומעים על זה באף עיתון, זה לא היה באף מקום, זה לא נספר, ילדים שנפגעו באופן קשה.
אני גם רוצה לומר עוד משהו, ההבדל בין חזיזים ונפצים של היום לבין החזיזים ונפצים של העבר הוא באמת מאוד משמעותי. הורים גם, אני חוזרת שוב למקום של ההורים, חושבים שזה משחק, הם אומרים: 'אנחנו גדלנו עם זה, אנחנו לא נפגענו. כל הזמן הייתי משחק עם נפצים וחזיזים ולא קרה לי דבר', אין מודעות. אין מודעות שמדובר היום בחומרי נפץ מסוכנים שהם הרבה יותר מסוכנים ממה שהיה בעבר. 

מכוון שכך, אנחנו באמת חושבים שמלבד הנושא של אכיפה וענישה, שאי אפשר להמעיט בחשיבות שלהן, אני שמחה שכבר דיברו כאן על תזכיר החוק המאוד מאוד חשוב שחייבים כבר לקדם אותו ולוודא, זה כבר כמה שנים. אני חייבת לציין, אנחנו ישבנו - - - 

<היו"ר יפעת שאשא ביטון:>
על מה שהוא מדבר שקריאה שנייה ושלישית?

<אביטל אופל פנקס:>
נכון. כבר עובדים על זה באופן מאוד רציני במשרד הכלכלה כמה שנים. גם אנחנו ישבנו איתם על תזכיר חוק החשוב הזה, הוא באמת יכול לשפר באופן ניכר את המצב. מה שהיה עד עכשיו, מבחינת הענישה, היינו שומעים על ענישה גם של 1,000 שקל, 2,000 שקל, ענישה ממש מגוחכת. לכן, בהצעת החוק הזאת אי אפשר להמעיט בחשיבות שלה. 

בנוסף לענישה ואכיפה הנושא של ההסברה, שהורים יבינו שזה חומר נפץ, שזה לא מה שהיה כשהם שיחקו בו. עד כמה מסוכן, אנחנו חייבים לעשות הסברה. אנחנו פעלנו ביחד עם משרד הכלכלה. היום בערב יושק קמפיין ריאלי שבאמת הורים וילדים, אחרי שהם יראו את הקמפיין הזה הם יבינו שזה לא צעצוע ושזה חומר נפץ, ושיבינו את הסכנה. זהו. אני באמת מקווה שההסברה הזאת תשפיע ותבהיר להם עד כמה המשחקים האלה הם לא משחקים, הם סכנת חיים.

<היו"ר יפעת שאשא ביטון:>
נכון. אנחנו חוזרים עוד פעם, ממש עובר כחוט השני העניין של האחריות ההורית כאן, בעצם המודעות של ההורים והמעורבות שלהם בתהליך של למגר את התופעה או למזער את הפגיעה בילדים שלהם כמו גם בילדים אחרים. זו אמירה חשובה.
<אביטל אופל פנקס:>
כמעט כל המקרים הם ליד הבית ממש, זה פחות במוסדות חינוך, הרבה יותר בבית. ההורים פשוט צריכים להרים את האף ולראות מה קורה עם הילדים שלהם - - - 

<היו"ר יפעת שאשא ביטון:>
לא צריך להרים את האף, מספיק לשמוע. את יודעת - - -

<אביטל אופל פנקס:>
ולוודא מה קורה עם הילדים שלהם.

<היו"ר יפעת שאשא ביטון:>
גם כשאנחנו לא רוצים אז שומעים - - -

<אביטל אופל פנקס:>
נכון, שומעים כל הזמן. 

<היו"ר יפעת שאשא ביטון:>
תודה רבה. מכון התקנים. חבר הכנסת גנאים, אתה רוצה לדבר?

<מסעוד גנאים (הרשימה המשותפת):>
אחרי מכון התקנים.

<היו"ר יפעת שאשא ביטון:>
בבקשה.

<דליה ירום:>
תודה רבה. דליה ירום, אני מנהלת המעבדה לכימיה וטקסטיל במכון התקנים. המעבדה היא אותה מעבדה שאחראית גם על בדיקות צעצועים וגם על בדיקות זיקוקי דינור. אני מוכרחה להגיד שאנחנו מעבדה. זאת אומרת, אנחנו עושים בדיקות.

אני רוצה לברך את חבר הכנסת גואטה, הוא פשוט פגע בול למטרה. זאת אומרת, כמי שבאה מעולם התקינה, באמת התקינה מפרידה בין צעצועים לבין חומרי נפץ, לבין מה שמכיל זיקוקי דינור. אגב, בתקינה הכניסו את הפיקות לנושא צעצועים כאשר הרעיון מה משקל חומר נפץ, אבקת השריפה הם קוראים לזה בתקן, בתוך המוצר. אבל, התקן באמת מתייחס לזה.

<יגאל גואטה (ש"ס):>
זה צריך להיות באותו תקן של גפרורים.

<דליה ירום:>
זה סוג אחר של אבקת שריפה וזה כבר בהיבט הכימיה.

<יגאל גואטה (ש"ס):>
זה אותו סוג. כשהיינו ילדים קטנים היינו שמים את האדום של הגפרורים בתוך מפתח ועושים - - -

<דליה ירום:>
היום כבר לא. כמו שאמרו, זה התפתח ונהייה הרבה יותר מסוכן.

<היו"ר יפעת שאשא ביטון:>
יצירתיות של פעם.

<יגאל גואטה (ש"ס):>
המפתחות כבר לא שווים, הכול מוכן.

<דליה ירום:>
מה שחושב לי להגיד, באמת גם "בטרם", אנחנו כנראה מקבלים את אותו המידע. שני דברים אני רוצה להגיד, כשאנחנו יושבים בוועדות תקינה, התקנים הישראלים הם היום תקנים מאומצים, מדינת ישראל מחויבת לאמץ תקנים, התקן לצעצועים הוא תקן מאוד מיוחד כי וועדת התקינה מצאה לנכון להסביר את ההיגיון מאחורי כל קביעה. אחד הדברים שוועדת התקינה תמיד אומרת זה, 'חבר'ה, אנחנו צריכים לתת לילדים גם לשחק'. אני כרגע לא מדברת על חומרי הנפץ, אני לא מדברת על הנפצים והזיקוקים שזה תחת התקן של זיקוקים. אני מדברת על הדברים היותר קטנים, שם הם אומרים: 'או. קיי, אנחנו נותנים לילדים לשחק', פה אני מתחברת טוב למה שאביטל אמרה, אבל תחת תנאים מסוימים. את התנאים האלה חייבים להסביר לילדים. התקנים, באיזה שהוא מקום נותנים להורים מחויבות, כי אנחנו מחויבים לתת להם את ההסבר וההורים חייבים להסביר.

קודם כל מתחילים בזה שהדברים מותרים לילדים מגיל 8. אני לא ראיתי הורה בחנות כשהילד מבקש פיקות והוא אומר לו: 'לא, לא, זה מגיל 8 למרות שאתה בן 5' ולמרות שכתוב שם באותיות קידוש לבנה שזה מיועד לילדים מגיל 8. הורים לעיתים קונים את זה לעצמם. זה דבר אחד, פה באמת זה הקטע של ההסברה. 
לדוגמה, התקן קובע, אביטל בטח יודעת שיש לא מעט תאונות שהילדים אפילו מחזיקים את הפיקות האלה בכיסים. נופלים, הפיקות מתפוצצות בכיס. בשנה שעברה היו כמה מקרים כאן. כתוב, פשוט צרך להקריא לילדים או להגיד להם: 'תשתמשו בצורה נכונה', כי אחרת, לבוא ולמנוע לגמרי, כנראה אי אפשר למנוע מהם את שמחת החג. זה בהיבט - - -

<היו"ר יפעת שאשא ביטון:>
גם לא רוצים. אנחנו רוצים, כמו שאת אמרת, שזה יעשה באופן מבוקר ושזה יעשה על ידי, או באמצעות צעצועים שהם מורשים ועברו את הבדיקה שנדרשת. אני חושבת שהקריאה פה בעיקר, זה גם מה שביטא חבר הכנסת יגאל גואטה, זה כל הצעצועים הפיראטים שנכנסים הנה ללא השגחה וללא פיקוח.

<דליה ירום:>
נכון. פה באמת התקינה מאוד נותנת מענה לדברים האלה, אבל כמו שאמר ישראל משען, אני חושבת שהחוק לצעצועים מסוכנים יכול לעשות הרבה מאוד סדר.

<ישראל משען:>
עכשיו זה על שולחנכם.

<היו"ר יפעת שאשא ביטון:>
תודה רבה. חבר הכנסת מסעוד גנאים בבקשה.

<מסעוד גנאים (הרשימה המשותפת):>
תודה רבה. תודה גברתי היושבת ראש. אני חושב שאנחנו מדברים על תופעה שהיא מאוד מסוכנת, תופעה שגבתה קורבנות אם מבני נוער ואפילו בתים נשרפו בגלל נפצים, בגלל חזיזים. לצערי, זה לא רק, למשל, אצלנו ביישובים הערביים זה לא רק ברמדאן. זה בחתונות, זה כאשר זוכים במשחק כדורגל, זה כאשר זוכים באיזו בחינה. את הזיקוקים האלה, יש סוגים של זיקוקים שהם כאילו רימון הלם. רימוני הלם, שגורמים להרבה, חוץ מהפרעה הם גורמים להרבה נזק. 

אני חושב שצריך שילוב בין שני דברים. דבר ראשון, עניין ההסברה, העלאת המודעות – זה חשוב מאוד לא רק לילדים אלא להורים, משום שההורה הוא האחראי לבן שלו כאשר הוא עדיין ביסודי או בחטיבת הביניים וכו', הוא האחראי. צריך לעלות למודעות ההורים, למשפחה וגם לילדים. אני חושב שהעניין החשוב זה גם האכיפה והענישה. צריך ליישב את המקורות האלה. הכוונה, אם יש למשל יבואן, פה נאמרו דוגמאות, יבואנים שמביאים לפעמים צעצועים או נפצים או משהו כזה שהוא אסור, מה נעשה איתו בסוף? האם זה תוהו ובוהו וכל אחד יכול להסתדר בסוף כי יש לו מישהו, אני יודע איפה? אז מה זה, זו אנדרלמוסיה, זו אנרכיה ואתה בסוף לא יכול לייבש או להתגבר על התופעה הזאת. 
אני אומר לכם מניסיון ממה שאני יודע. סוחרים, בעלי חתונות ביישובים הערבים הם מביאים מג'נין, משכם, מכל האזורים האלה מביאים באוטו, ברכב שלו והוא מחלק ומוכר. לכן, לפי דעתי האכיפה והענישה הם מאוד חשובים. בעל חנות, יבואן שנתפס באמת עם הדברים האלה ה-מסוכנים, הוא צריך להיענש. בלי ענישה אמתית אנחנו לא יכולים להתגבר על התופעה הזאת.
אם יש בכנסת הצעת חוק, אומרים שיש הצעת חוק - - -

<ישראל משען:>
שלוש שנים מאסר.

<היו"ר יפעת שאשא ביטון:>
צריך לקדם את זה. אנחנו נבקש - - -

<מסעוד גנאים (הרשימה המשותפת):>
כולנו צריכים להירתם לזה.

<היו"ר יפעת שאשא ביטון:>
א', זה קנס משמעותי ויש גם מאסר.

<יגאל גואטה (ש"ס):>
מגדילים אותו מ-23 ל-30.

<היו"ר יפעת שאשא ביטון:>
זה לא ל-30, זה ל-230 אלף שקל. 

<בישראל משען:>
בחוק החדש זה יהיה 236 אלף. 

<מסעוד גנאים (הרשימה המשותפת):>
אבל בהגדרה בסוף, רק הערה. מי שמגדיר שזה צעצוע ושזה לא צעצוע בסוף, האם מי שייצר אותו או כאשר הוא מובא לפה אנחנו נסמן אותו כמסוכן. באמת, המילה צעצוע, ככה כאילו, יש בה תמימות מסוימת וזה בכלל לא תמים.

<היו"ר יפעת שאשא ביטון:>
אני מסכימה.

<ישראל משען:>
אני אסביר. אמרתי בתחילת דבריי, הוועדה לצעצועים מסוכנים, הוועדה הזאת מורכבת מספר רב של גורמים. בוועדה קובעים גם מה הוא צעצוע מסוכן ומה זה צעצוע לא מסוכן. אנחנו פרסמנו את זה גם ברבים, יש פה - - - 

<היו"ר יפעת שאשא ביטון:>
אולי צריך לשנות את הטרמינולוגיה שיבינו שזה לא צעצוע - - 

<ישראל משען:>
כתוב 'חומר נפץ'.

<היו"ר יפעת שאשא ביטון:>
מה, זה בחקיקה, אז אנחנו נקדם חקיקה. אנחנו תכף נחדד את הסוגיה לפני סוף הדיון, ואם צריך להגדיר בחקיקה הגדרה אחרת אז אנחנו נשמח להירתם.

<יגאל גואטה (ש"ס):>
יש המון דברים שבמכון התקנים מוגדרים כצעצועים מסוכנים, אבל מסיבות אחרות ישנות, כמו - - - 

<ישראל משען:>
לא חומרים מסוכנים, צעצועים.

<היו"ר יפעת שאשא ביטון:>
הם מגודרים כצעצועים והם מגדירים אותם כחומרים מסוכנים. הוועדה לצעצועים מסוכנים מגדירה אותם - - - 

<ישראל משען:>
אנחנו קובעים מה זה מסוכן ומה זה לא מסוכן.

<יגאל גואטה (ש"ס):>
כן, אבל אצלכם גם צעצוע שיש בו פטנטים הוא צעצוע מסוכן, אבל בכלל מסיבה אחרת.

<היו"ר יפעת שאשא ביטון:>
פשוט צריך להגדיר שהוא לא צעצוע. צעצוע מסוכן הוא לא צעצוע, נקודה. זה מה שצריך, אנחנו מיד נחדד את הנקודה.

אני אשמח לשמוע את נציגי המשרד לביטחון פנים.

<יגאל גואטה (ש"ס):>
דרך אגב, אני חושב שאם היו משקיעים מאמצים בנפצים האלה כמו שהשקיעו בפטנטים היינו משיגים הרבה יותר.

<היו"ר יפעת שאשא ביטון:>
חבר הכנסת יגאל גואטה, אני רוצה ברשותכם לשמוע את נציגי המשרד לביטחון פנים כדי לראות באמת איך אתם מתמודדים עם התופעות. אני בטוחה שהדי הפיצוצים, שאני לפחות שומעת אצלנו ברחובות וזה למרחקים, תמיד נדמה שזה מחוץ לבית, אתה יוצא החוצה, אין אף ילד ואז אתה מבין שזה מגיע מאוד מרחוק. איך אתם מתמודדים עם זה, מה הסמכויות האכיפה שלכם?

<שבתי גרברציק:>
קודם כל, אנחנו נדבר רק על הנושא של ההסברה, גם בהנחיית מפכ"ל למנוע כמניעה מצבית. אנחנו עוסקים היום בנושא של הסברה. יש כאן נציגה שיכולה להרחיב בנושא של כניסה של שוטרים, בכל מחוזות המשטרה, לבתי הספר ולפעול. גם אני, שאני עובד מול הציבור הדתי והחרדי, הרבה מאוד הסברה.

בניגוד לשנים קודמות, ישנה דרישה היום מצד עיתונאים וכלי תקשורת חרדים לקבל מרואיינים ולקבל חומרים כדי להפיץ - - - 

<היו"ר יפעת שאשא ביטון:>
אתה ציינת את התקשורת החרדית - - -
<שבתי גרברציק:>
אני בעיקר עובד מולם כרגע, כי שם החלק האקוטי של מחיית המן בתוך בתי הכנסת, אז ישנו דגש גדול. ישנה אמירה גם של רבנים וגם של מעצבי דעת אחרים שהם לא במעגל הרבני. הם מבינים שמדובר פה במשהו מאוד מאוד מסוכן, לא רק ברמת הסיכון הרגילה שאנחנו מכירים כל שנה, אלא גם עכשיו כשאנחנו נמצאים במצב מאוד מרוכב ומאתגר מבחינה ביטחונית, ישנם דברים וכלי נשק, תכף יציג את זה יוני, שיכולים לסכן את האנשים שהולכים איתם. הציבור לא כל כך רגוע בכל המקומות, אדם שילך עם כלי נשק או עם משהו שדומה לכלי נשק יכול לסכן את עצמו. הפן ההסברתי הזה הוא פן שאנחנו נמצאים בו כמה וכמה שבועות. בוודאי לקראת סוף השבוע הזה, שעיתוני סוף השבוע יקבלו את המענה וגם תחנות הרדיו שהן יותר אקוטיות וחזקות לציבור. 
<היו"ר יפעת שאשא ביטון:>
איך מרחיבים את זה לאוכלוסייה הכללית גם?

<שבתי גרברציק:>
גם בחברה האזרחית זה נעשה, אותו דבר נעשה, רק ששם זה מקבל דגש גדול יותר מבחינת האפקט. אפרופו "בטרם", אני מקווה שאתם עושים את זה גם למגזר הדתי והחרדי, כי הם לא בדיוק צופים בערוץ 2 או בכל ערוץ אחר. אני אומר כי פשוט אני לא מכיר, שזה יהיה מחולק נכון. 
<אביטל אופל פנקס:>
יש להם, אנחנו ננסה לבחון את זה כמה שאפשר. יש כאלה שרואים, אגב, זה עובר בוואטס-אפ שיש להם, למרות הטלפונים הכשרים זה עובר. נקווה שיצליח.

<שבתי גרברציק:>
תחנות הרדיו במגזר החרדי הן מאוד חזקות, שתי תחנות: "קול חי", "קול ברמה". במגזר הדתי לאומי זה "גלי ישראל", הן הכי חזקות, ועיתוני סוף השבוע שהם חזקים, אנחנו עושים את הדברים האלה.

גברתי היושבת ראש, אני מאוד שמחתי שאת הדגשת את תפקידם של ההורים. אנחנו דיברנו גם לפני שנה בוועדה הזו. ההורים מספקים את הכסף, כשהורה יעמוד על דעתו ויבין שהילד שלו לא רק מסכן את עצמו, מסכן גם אחרים, הוא לא ייתן כסף כי בסופו של יום זה עולה כסף.

<היו"ר יפעת שאשא ביטון:>
ואז הם ייקחו את זה מחברים. אני רוצה שההורים - - -

<יגאל גואטה (ש"ס):>
הילד יביא את הכסף, any way הוא יביא את הכסף.

<היו"ר יפעת שאשא ביטון:>
אני רוצה שההורים, אני לגמרי - - -

<יגאל גואטה (ש"ס):>
הוא יעבוד בשליחויות שני לילות ויביא את הכסף, מה?

<היו"ר יפעת שאשא ביטון:>
לא, אנחנו מדברים על הילדים הקטנים.

<שבתי גרברציק:>
אנחנו מדברים על ילדים קטנים שלפעמים הם תמימים, אבל הם לומדים מהחברים ויש את אלמנט החקיינות. הם רואים שההוא מסתובב עם נפץ כזה וזה מסתובב עם רימון כזה ולאט-לאט אנחנו מגיעים ל-40 מ"מ או דברים, אנשי החבלה יוכלו להציג את הדברים. אין לזה סוף, אבל הכול מתחיל ונגמר בתחום ההסברה ובחינוך. אכיפה, תכף ידגשו, יגידו ויפרטו את נושא האכיפה.

<היו"ר יפעת שאשא ביטון:>
אני מסכימה. אני רק רוצה לחדד עוד פעם את עניין ההורים. אני אומרת, זה לא סיפור של כסף, כי ילד לא קיבל מההורים שלו, הוא ייקח מהחבר, הרי הם קונים את זה, זה בא בקבוצות של נפצים. הרעיון הוא באמת להסביר להם, זה כבר ישנו, איך משתמשים בזה נכון, איך נזהרים ואיך בעצם מונעים פגיעה. אנחנו באמת לא נוכל לייבש את זה ואנחנו כן צריכים להתמודד עם זה.

<שבתי גרברציק:>
זה מסוכן הדבר הזה.

<היו"ר יפעת שאשא ביטון:>
אני מסכימה. בבקשה.

<יוני זייטק:>
קוראים לי יוני מרמ"ד רישוי, אני אציג פרקטית מה עושים, גם החבלה ייתן סקירה יותר נקודתית. אני רק אגיד, כל השנה אנחנו מתעסקים בזיקוקים, ובדיונים האלה על הכול כל הזמן. עכשיו, לקראת פורים, יצאה פקודה מסודרת עם עבודת מטה של המשטרה. אני אומר נכון לעכשיו, נכון לחידוש מצב שעשינו, נעשה הרבה, נעשו 23 מבצעים כשבתוכם 182 אתרים שנבדקו. נתפסו 1,850 מוצרים שביניהם, אני רוצה להגיד משפט כללי, זה שיש תקן וכביכול זה חוקי, זה לא אומר שזה לא מסוכן. אמרת את זה ואני רוצה להגיד בקול רם את הדבר הזה. אני אומר, זה לא רק זה. אני אתן פה דוגמה, בכוונה אני אומר את זה כדי להזהיר את כולם פה. בתיאום עם קצין הכנסת נכנסתי עם הדבר הזה, אני רוצה להציג לכם איזה משהו. זו דוגמה, זה נראה כמו אקדח אמתי, יש לו את הפיטצ' הזה כמו אקדח אמתי. אני אומר לכם בכנות, אני כאיש משטרה, אם בא אלי עם דבר כזה הייתי נבהל מאוד. או.קיי. זה מהבחינה הזאת. זה צעצוע, הוא צעצוע כי הוא פלסטיק והוא פשוט, אבל זה מסוכן. הוא מבהיל את האנשים ואפשר גם להיפצע - - 
<היו"ר יפעת שאשא ביטון:>
אתה יודע למה זה מסוכן יותר מאשר - - -

<יוני זייטק:>
יהיה מי שיחשוב שזה אמתי.

<היו"ר יפעת שאשא ביטון:>
עזוב שמישהו יחשוב שזה אמתי, בגלל שיודעים שיש דברים כאלה בפורים, אז יבואו עם אקדחים אמתיים ואנחנו לא נדע לזהות. אני מודה שזה קצת מחריד אותי - - - 

<קריאה:>
בפרט שרואים שהוא יורה, הדבר הזה יורה כדוריות פלסטיק.

<היו"ר יפעת שאשא ביטון:>
אגב, הוא מורשה בחנויות?

<קריאה:>
הוא לא מורשה.

<יוני זייטק:>
הוא לא מורשה. אתן דוגמה, היום ניתן להזמין את זה ב-E-bay, מזמין את זה בעלי-בבא ומזמין - - -

<יגאל גואטה (ש"ס):>
זה לא סתם יורה, זה מסוכן הדבר הזה. זה מוציא עין בשנייה
<יוני זייטק:>
זו דוגמה אחת. דוגמה אחרת, אני אומר שיש את התרסיסים, יש דברים נוספים. אני אגיד פה עוד משהו כללי כאן. אני הייתי בהרבה דיונים על ירי וזיקוקים ודברים כאלה, אבל אני אומר את זה, ידענו, גם אנחנו כמשטרה ידענו לבוא להגיד שבמגזרים מסוימים בעיקר, כשיש חתונה ויש דברים כאלה תקומו תעזבו, איפה המטיפים הדתיים? אני חושב שצריך להגיד את זה בצורה כללית, צריך להגיד באומץ לב. גם כשיש קריאת מגילה ויש זיקוק צריך לעצור את זה. לא צריך לבוא רק בטענות לכל מי שאנחנו אוהבים כל הזמן לבוא בטענות אליו. צריך לבוא בטענות לציבור הכללי על הדבר הזה כי זו תופעה שנמצאת כל הזמן. אנחנו אוהבים לבוא דווקא מול ציבור מסוים על הדברים האלה. צריך לדעת לבוא לכל הציבור בנושא הזה. 

אני אגיד משהו כללי, אולי הדיון הראשון שכל מי שנמצא פה מסכים, כלומר, לא היה פה דיון שמישהו אומר משהו אחר - - -

<היו"ר יפעת שאשא ביטון:>
כל הדיונים שלי הם ככה.

<יוני זייטק:>
אני אגיד עוד דבר אחד, אני כן רוצה להיות אופטימי, התרחיש הזה אופטימי כשרוצים. אתן דוגמה דווקא לגבי הסיפור של זיקוקים בעיר לגבי שוטרים. כאן בכנסת היו כמה פעולות, גם פה הפסיקו את הייבוא של מספר 2. תראו, יש פה ירידה משמעותית בכל התופעה הזאת – אפשר לנצח את זה. הזיקוקים, מה שנקרא קטגוריה 2, זה השפיע, לא ב-100%, אבל השפיע מאוד ואפשר לעשות פה את הדברים האלה.

<ישראל משען:>
מדובר על זיקוקים מועפים, זה שיורים עליהם.

<היו"ר יפעת שאשא ביטון:>
תודה רבה. אנחנו לקראת סיום. בבקשה קצין החבלה ואחר כך אנחנו נאפשר גם לרשות המסים ונסכם. בבקשה.

<גיורא מלול:>
שלום, גיורא מלול ראש מדור מעבדות חבלה, משטרת ישראל. 

אנחנו פועלים לאורך כל השנה בתפיסות של חומרים מעין אלה. אני אומר 'מעין אלה' כי זה נפרס על מספר קטגוריות. בעיקר מה שאנחנו מדברים פה, בעצם זה קטגוריה 1 ו-2, כאשר לנו כמשטרת ישראל אין סמכות אכיפה. אנחנו נכנסים לסמכות אכיפה כאשר מדובר בקטגוריה 3 ו-4, כאשר מדובר בחומרי נפץ ולכן שם אנחנו - - -

<היו"ר יפעת שאשא ביטון:>
אתם יודעים לזהות אותם, כי הרבה פעמים, דיברנו על זה בהקשר של הלייזר, זה נראה אותו דבר, אבל רמת חומר הנפץ היא שונה.

<גיורא מלול:>
קודם כל יש תקן. אנחנו פועלים על פי התקינה של מכון התקנים הישראלי שפועל על פי תקן אירופאי שיודע לקטלג על פי כמות החומר הפעיל. אנחנו בסיוע של משרד הכלכלה גם ניסינו להוביל איזו חקיקה, בצעם לגרור יותר פרטים מקטגוריה 2 לקטגוריה 3. בעצם כך תהייה לנו סמכות אכיפה ונוכל להתייחס לזה כאילו היה חומר נפץ - - -

<היו"ר יפעת שאשא ביטון:>
איפה זה עומד?

<גיורא מלול:>
כרגע זה נמצא בדיונים ואני מעריך - - - 

<יגאל גואטה (ש"ס):>
אחרי פורים זה יאושר.

<גיורא מלול:>
נקווה שכן, אז נוכל לעשות. 

רק כדי לסבר את האוזן, לפני שלושה חודשים, במהלך חיפוש פלילי אחרי סוחרי סמים באזור כפר מס, אנחנו מצאנו מחסן שהיה בו יותר מ-15 טון זיקוקים. מדובר פה בכמות אדירה, הערכת נזקים מאוד גדולה שיכולה להתרחש.

אני מאוד מסכים עם מה שאמר חבר הכנסת גואטה לגבי- - -

<יוני זייטק:>
15 טון זה כמות אדירה. זאת אומרת, תבינו את הפרופורציות, זו כמות ענקית, חצי מכולה.

<גיורא מלול:>
זו כמות אדירה וזה נמצא במרכז הארץ וזו פצצה מתקתקת. 

<יגאל גואטה (ש"ס):>
אם במקום כזה היה נזרק גפרור זה היה - - - 

<גיורא מלול:>
לא צריך, היה שם גם שומים, אותם שומים שדיברת. - - - 

<היו"ר יפעת שאשא ביטון:>
אגב, זה נראה תמים לגמרי.

<גיורא מלול:>
יש ניצוצות וליד זה יש פגזים, פגזי זיקוקים ב-100 מ"מ וב-200 מ"מ, אותם פגזים שבאמת יכולים ליצור פה אסון סביבתי מאוד גדול.

אנחנו עושים את זה, אנחנו פועלים, אבל אני אומר שהידיים שלנו מאוד קצרות בכל מה שקשור בטיפול. מאחר ואנחנו פועלים פה בסמכות עם בתי המשפט, קשה לבוא ולקחת ולהאשים אדם שפועל, שהוא מפעיל זיקוקים או שהוא סחור צעצועים בכוונות פליליות וכאלה. אם כך, רמת הענישה היא מאוד נמוכה. לכן, אני חושב שצריך לקדם פה רף ענישה גובה יותר, להשית קנסות מאוד גבוהים ובכך בעצם להגביר את ההרתעה ולאפשר לנו לפעול לאורך כל השנה. ברור שלקראת כל פורים כולם נזעקים - - -

<היו"ר יפעת שאשא ביטון:>
כי זה הפיק הכי משמעותי בשנה.

<גיורא מלול:>
זה לא מפריע לנו, אבל אני אומר שבסופו של דבר הקפצונים והצעצועים המסוכנים הם באמת עם כמות חומר פעילה נמוכה יחסית ממה שאנחנו נתקלים במהלך השנה. יחד עם זאת, אתם רואים את הנזקים ההרסניים לגוף, לנפש ולסביבה.
אני חושב, כן, אנחנו ממשיכים בהסברה שלנו כמשטרת ישראל. כרגע מסולם קליפ, שזה גם יופץ יחד כדי להמחיש - - - 

<היו"ר יפעת שאשא ביטון:>
בשבוע הקרוב?

<גיורא מלול:>
היום.

<היו"ר יפעת שאשא ביטון:>
היום, מצוין.

<גיורא מלול:>
אגב, ככל שנה החבלנים שלנו מצטרפים יחד עם פקחי משרד הכלכלה ועושים אכיפה בכפרים ובכל המחוזות. אי אפשר לפעול בכל נתיבי הסחר. כפי שציין חברי משען, הדברים האלה כל פעם משתכללים, זה ילקוט, זה בית ספר, בסמטה, ברחוב. אנחנו משתדלים לעשות את זה, אבל התפיסה היא לאורך כל השנה.

<היו"ר יפעת שאשא ביטון:>
או.קיי, 100%. תודה רבה. רשות המיסים בבקשה, ואז אנחנו נסכם.

<אורן בן שבת:>
אורן בן שבת, אני סגן מנהל אגף הביטחון, מכס ומע"מ ברשות המיסים. 


המכס בשגרת עבודתו כל השנה אוכף את כל כללי הייבוא. למעשה אנחנו פועלים גם תחת כללי הייבוא של משרד הכלכלה וכל יתר הרשויות המוסמכות. בכל מה שמוגדר 'אמצעי לחימה' אנחנו פועלים תחת הנחיה של משטרת ישראל. מהתוקף הזה - - -
<היו"ר יפעת שאשא ביטון:>
לצערנו הרב זה מוגדר צעצוע, אבל לא אמל"ח (אמצעי לחימה).

<אורן בן שבת:>
נכון. 

מהתוקף הזה גם אנחנו עושים את ההבחנה בין הקטגוריות של אותם זיקוקים. באמת מה שנמצא ברמה הנמוכה, קטגוריה 1, באמת מוגדר בדרך כלל כצעצוע מסוכן ולא כאמצעי לחימה. 

אגב, המכס, מבצעים כאלה לקראת פורים, לא רק נפצים וזיקוקים, גם תחפושות שלא עומדות בתקן, המכס עושה כל שנה, כמה חודשים מראש, לא שבוע לפני כי אז כמובן שזה מאוחר מדי. בתפיסת העבודה של המכס תמיד יש את הדילמה בין לאפשר את הסחר לטובת הכלכלה לבין ביצוע פעולות אכיפה. נכון שמגיעים אלפי מטענים ביום ונבדקים בפועל פיסית אחוזים מסוימים מהמטענים האלה, אבל ההחלטה נובעת מתהליך של הערכת סיכונים, של ניהול סיכונים כשהדילמה הזאת נמצאת כל הזמן ברקע. ההחלטה איזה מטען בודקים ולאיזה מטען ניגשים מבוססת על מידע מודיעני, גם על ניסיון עבר, גם על בעלי עניין או בעלי תפקידים מסומנים וכדומה. 
<אורי מקלב (יהדות התורה):>
השאלה אם בסדרי העדיפויות שלכם ותכניות העבודה שלכם, איזה in put זה מקבל. אני רק חושש שרק לעקוב אחרי סיגריות מוברחות שהנזק הכלכלי הוא גדול יותר, שם שמים, שם אנחנו גם ערים לתפיסות הרבה יותר גדולות מצעצועים מסוכנים. צעצועים מסוכנים זה לא המכס, אין נזק לכלכלה, או שיהיה או שלא יהיה, אבל זה לא ה-in put, אבל סיגריות מוברחות זה נזק לכלכלה.

<היו"ר יפעת שאשא ביטון:>
השאלה אם לפחות לקראת פורים אנחנו יכולים להגביר את האכיפה על כל הסוגיות של קפצונים וכאלה?

<גיורא מלול:>
כמו שאמרתי בצורה ברורה מספר חודשים לפני חג הפורים יש דגש לסוגיות האלה שבאמת צצות במהלך החג ולקראתו. נכון, המכס הוא מס, אבל זו לא הפריזמה היחידה שדרכה המכס מנהל את הסיכונים שלו. מעבר לפן הכלכלי יש את היבטי האכיפה, כמו שאמרתי, תחת כל הרגולציה של הרשויות המוסמכות, רשויות הממשלה.
<היו"ר יפעת שאשא ביטון:>
תודה רבה.

<שבתי גרברציק:>
עוד אנחנו מדברים, הנה קיבלנו תמונה מהבוקר, תמונה מתפיסה שהייתה עכשיו בזמן אמת בבנימין. אלפי פריטים - - -

<יגאל גואטה (ש"ס):>
אתה יכול לחבר לנו את זה למסך?

<היו"ר יפעת שאשא ביטון:>
נותן לנשום, כאילו בהזמנה.

<שבתי גרברציק:>
בתחנת בנימין.

<יוני זייטק:>
חשוב לציין, הפעילות נעשית כל הזמן. בימים האלה נמצא כל הזמן, יש תפיסות, יש תמונות ויש בלי סוף.

<היו"ר יפעת שאשא ביטון:>
לפני שהצלצול של המליאה יתפוס אותנו, את רוצה לומר משהו, אבל ממש בקצרה.

<רחל גרייבין:>
רחל גרייבין, קצינת מניעה והסברה בתחום הנוער. אני מצטרפת למאמץ של כל הגופים כאן בתחום ההסברה, בהסברה לבני נוער. שוטרים עוברים בכיתות, חלק מהמאמץ שהוא גם אכיפתי, הסברתי, מניעתי ובכל הכוונים, גם זה אחד מהם שאנחנו לוקחים בו חלק.

<אורי מקלב (יהדות התורה):>
את יכולה לשלב הורים בהסברה הזאת? בתאונות דרכים, לשלב הורים, אנחנו ראינו שיש אפקטיביות מאוד מאוד גדולה - - -

<היו"ר יפעת שאשא ביטון:>
אתה פספסת, הם מוציאים סרטוני הסברה. היום עולה סרטון הסברה של "בטרם" במדיה וגם המשטרה עם סרטוני הסברה. בעצם זה מגיע לקהל הרחב. דיברנו גם על החברה החרדית איך - - -
<אורי מקלב (יהדות התורה):>
אני מתנצל.

<היו"ר יפעת שאשא ביטון:>
הסטודנטים שישבו פה כל כך יפה. אגב , זה כבר הדיון השני, מישהו מכם רוצה להתייחס, לומר משהו?

<ענבל כץ:>
אני רציתי להגיד שאני גרה במקור בעוטף עזה והיה לי קשה לשמוע את כל ההתייחסות לנפצים ולקפצונים מבלי להתייחס לפוסט-טראומתיים שיש פה בארץ. גם הם סובלים מאוד מהסיטואציה הזאת.

<היו"ר יפעת שאשא ביטון:>
נכון, אני קצת אמרתי את זה. גילוי הנאות, כאילו לא כולם יודעים, אני באה מקריית שמונה. אצלנו כל בום זה בום, לא משנה איך הוא. זה יכול להיות מהדלת וזה יכול להיות מקפצונים בפורים. אני לגמרי מזדהה ומבינה את התחושה שאת מעלה.

<ענבל כץ:>
זה גם הכלבים וגם האנשים, באמת זה מוציא מהאיפוס.

<יגאל גואטה (ש"ס):>
אני שוחחתי, דיברנו על זה, גם המבוגרים וגם כלבים והחיות, דיברנו על זה.

<היו"ר יפעת שאשא ביטון:>
ממש הפוטס -טראומה זה משהו שבארץ ישראל הוא כל כך נפוץ. אני חושבת שזה חשוב.

<יגאל גואטה (ש"ס):>
אנחנו מצטרפים. אנחנו שנינו עם הפוסט-טראומה הזאת. 

<היו"ר יפעת שאשא ביטון:>
אנחנו בהחלט נתייחס לסוגיה הזו בהמשך, לא בהקשר של פורים בפרט, בכלל ניתן לזה מקום ובמה. אני חושבת שהנקודה היא חשובה וטובה. תודה שהעלית אותה.

<אורי מקלב (יהדות התורה):>
מה המסר שהם לקחו מהדיון הזה? השאלה אם אנחנו מצליחים להשפיע.

<היו"ר יפעת שאשא ביטון:>
הם צעירים, אין להם עדיין ילדים. מישהו רוצה לומר מה הוא לוקח מהדיון? בבקשה.

<תמר אסייג:>
אני רוצה רק להוסיף על הקפצונים - - -

<היו"ר יפעת שאשא ביטון:>
מה שמך?

<תמר אסייג:>
תמר. יש לי אח - - 

<יגאל גואטה (ש"ס):>
איפה את גרה?

<תמר אסייג:>
ליד צפת.

<יגאל גואטה (ש"ס):>
ליד צפת. מה, אין לזה שם?

<תמר אסייג:>
בר-יוחאי. 

<אורי מקלב (יהדות התורה):>
מושב בר-יוחאי.

<תמר אסייג:>
יש לי אח שנפגע מקפצונים, הוא איבד ראיה בעין אחת. גם לי נורא קשה לשמוע את חוסר ההתייחסות לקפצונים כי גם זה צעצוע מסוכן בעיניי. 

<היו"ר יפעת שאשא ביטון:>
כל הדיון היה, דיברתי עליהם שהם אדומים ומשנים צבע ומטשטשים קצת. אנחנו לגמרי עם זה.

<תמר אסייג:>
גם לא יכולנו להגיש תביעה לחנות שמכרה זה כי זה חוקי.

<היו"ר יפעת שאשא ביטון:>
זה חוקי, נתייחס לזה בדברי הסיכום. תודה רבה. מצער מאוד לשמוע.

<אורי מקלב (יהדות התורה):>
הנה, זה לא מרחוק, זה מקרוב. בתוך דיון במקרה אנחנו רואים, כדי להמחיש לנו ולכם, מה הנזק ומהן ההשלכות.
<היו"ר יפעת שאשא ביטון:>
שזה כאן ושזה קיים ושזה לא רחוק.

תודה רבה, אני באמת מצטערת לשמוע על המקרה.

<אביטל אופל פנקס:>
אולי אפשר להציע, כל מי שיושב כאן ועדיין לא חבר בדף הפייסבוק של ארגון בטרם, שיעשה לייק והיום ישתתף וישתף את הסרטון.

<היו"ר יפעת שאשא ביטון:>
איזו דוברות. תעשו לה לייק. "בטרם" עושה עבודת קודש ואני חושבת שכל מי שיוכל לתרום בהפצה ובשיתוף של הסרטונים, אנחנו יודעים שרשת הפייסבוק היא מאוד דומיננטית היום מבחינה חברתית. אנחנו נשמח שזה יגיע לכל בית. ברשותכם - - - -

<יגאל גואטה (ש"ס):>
גברתי היושבת ראש, אני מצטרף לחברי מקלב, מה אנחנו באמת יכולים לעשות היום אופרטיבית שבשנה הבאה בתאריך הזה לא יהיה פה אותו דיון?

<היו"ר יפעת שאשא ביטון:>
הנה אני מסכמת את הדיון.

<יגאל גואטה (ש"ס):>
החוק הזה, זה לא הכול? זה לא רק החוק.

<היו"ר יפעת שאשא ביטון:>
ברשותכם אני מסכמת את הדיון. 

בראשית דבריי אני רוצה לומר ולהצטרף למה שאמרו הסטודנטיות ומה שנאמר כאן מחברי הכנסת – צעצוע מסוכן הוא לא צעצוע, נקודה. הוא חומר נפץ! אנחנו חייבים לפעול לשינוי הטרמינולוגיה ואם צריך חקיקה בנושא, אנחנו נבדוק את זה. אנחנו נעשה את זה גם בחקיקה כדי שההגדרה תהיה כפי שהיא צריכה להיות, שהציבור יקבל את זה כפי שהמשמעות באמת מבטאת את הסכנה. שזה לא יראה כמו צעצוע ועכשיו משאירים את השאר להמלצה או לשיקול דעת כזה או אחר. צעצוע מסוכן הוא לא צעצוע, הוא חומר נפץ – אני חושבת שזה הדבר שצריך לצאת מכאן. אנחנו נעשה את זה ביחד, חברי הכנסת אורי מקלב ויגאל גואטה. 

חשוב מאוד להזכיר שזה יצא גם בהסברה להורים ובכלל, כשגם כשיש תקן ושזה חוקי זה עדיין מסוכן. אני לגמרי מתחברת לאמירה הזאת. חשוב שהיא תצא החוצה, חשוב שהציבור ידע את זה וינקוט את משנה הזהירות בדיוק כמו בצעצועים אחרים.

נושא של הגדלת הקנס, אנחנו נפנה למשרד הכלכלה וגם נפנה למשרדים הרלוונטיים שמקדמים את זה. בעצם אתם אומרים שמדובר בהצעה ממשלתית, כדי לקדם את החקיקה ולהביא לקריאה שנייה ושלישית את הצעת החוק להגדלת הקנס כפי שהיא עלתה כאן. אנחנו בהחלט חושבים שזה ניתן ויכול לעזור לנו במיגור ובמניעת התופעה. 
אנחנו מבקשים ממשרדי בט"פ (ביטחון פנים) והכלכלה, על פי ההמלצה שלכם לגרוע בעצם צעצועים מקטגוריה 2 לקטגוריה 3. אתם אומרים שזה נמצא בדיון, אנחנו כוועדה נשמח לקבל עדכון במהלך החודש הקרוב, או כשאתם תתכנסו, כדי באמת לדעת איך זה מתקדם.

מהמכס, תנסו לעשות מבצעי אכיפה כמה חודשים לפני פורים לגבי כל הצעצועים האלה. אולי אין פה כסף גדול, אבל פה חיים של ילדים, יש פה גוף של ילדים שאנחנו בעצם רוצים לשמור ולהגן עליהם. אני מבקשת מהמכס לנקוט במבצעי אכיפה - - -
<יגאל גואטה (ש"ס):>
דרך אגב, יש פה כסף גדול.

<היו"ר יפעת שאשא ביטון:>
השוו את זה לסיגריות והכול, אני אומרת גם כשאין פה כסף יש פה חיים של ילדים. בעיניי, זה שווה הכול ומכל דבר אחר, את זה אני רוצה לשים על השולחן לפני הכול. אני מאוד מבקשת שיהיו מבצעי אכיפה.

אי אפשר להתעלם מההיבט הביטחוני. חברים, אנחנו נמצאים במציאות באמת רגישה וכל הצעצועים שהם דומיי אקדחים, או רובים, או סכינים או כל דבר שבעצם יכול להוות סכנה, כמה שאפשר להמעיט בשימוש שלהם, ככה אנחנו נשמח. 

מערכת החינוך, אנחנו מבקשים, יש פה סרטונים להפצה. רותם, אנחנו נשמח אם תעובר איזו הנחיה שמערכת החינוך תחשוף את הילדים לסרטונים האלה וגם למידע. בפן הביטחוני, זה מסכן את הילדים. פעם אחת, כי הם עלולים להיתפס כחשודים. פעם שנייה, כשזה יהיה אמתי אנחנו לא באמת נדע שמדובר בסיטואציית אמת, ולכן חשוב לתת דגש גם להיבט הזה.

המון תודה לכולכם, באמת גם על שיתוף הפעולה וגם על הדיון. לסטודנטים, באמת כל הכבוד ובהצלחה.

<הישיבה ננעלה בשעה 11:15.>

